களைத்துப் போய் திரும்பி வந்து முறையிடும் மர்தானாவிடம் மீண்டும் அந்தத் துறவியிடமே சென்று வணக்கத்துடன் வேண்டிக் கேட்டுக் கொள்ளுமாறு சொல்கிறார். மனத்துக்குள் பொங்கிப் பொருமிக்கொண்டு மறுபடியும் துறவியிடம் செல்கிறான் மர்தானா. ஒரு நாத்திகனுடைய தோழனுக்குத் தண்ணீர் தரமுடியாது என்று துறவி கண்டிப்பாக மறுத்து வெளியேற்றி விடுகிறார். களைத்துத் திரும்பும் தோழனை இன்னொரு முறையும் துறவியிடம் சென்று முயற்சி செய்யுமாறு அனுப்புகிறார் நானக் பாபா. துறவியோ கேலியும் குத்தலுமாகப் பேசித் திருப்பி அனுப்பி விடுகிறார்.